2019 har indtil videre ikke levet op til det forrygende 2018, det danske Counter-Strike hold Astralis havde.

Efter 14 måneder som verdensranglistens absolutte nummer et, blev holdet i foråret væltet af pinden af amerikanske Team Liquid.

Nuvel, holdet er stadig aktuelt placeret på en tredjeplads i verden, men uroen omkring holdet og selskabet bag, RFRSH Entertainment, har fyldt en stor del for fans og tilsyneladende spillerne selv.

Astralis Lukas 'Gla1ve' Rossander (24 år) Nicolai 'Device' Reedtz (23 år) Peter 'Dupreeh' Rasmussen (26 år) Andreas 'Xyp9x' Højsleth (23 år) Emil 'Magisk' Reif (21 år) Træner: Danny 'Zonic' Sørensen

Astralis er løbende blevet kritiseret for at melde afbud til flere turneringer, for i stedet at spille turneringsformatet Blast Pro Series, som selskabet RFRSH Entertainment står bag.

Derfor kom det for få uger siden frem, at RFRSH Entertainment havde sat Astralis til salg, så der ville være en tydelig opsplitning af selskabets interesserer.

Og nu er et salg af Astralis så faldet på plads.

Det fortæller Nikolaj Nyholm, direktør i RFRSH Entertainment, der sammen med medstifter af Astralis, Jakob Lund Kristensen, og en gruppe investorer, bestående af primært danske erhvervs- og sportsfolk, nu overtager ejerskabet af Astralis.

Det betyder også, at Nikolaj Nyholm stopper som direktør i RFRSH og i stedet overtager direktørhatten i det nystiftede Astralis Group, som også består af søsterholdet Origen, der gør sig i League of Legends.

- Jeg er rigtig stolt af det, som vi har opnået, men på et tidspunkt må man også tage et valg, og mit hjerte ligger tæt op af Astralis og Origen. Vi gør det også for at kunne separere ejerskabet mellem RFRSH og holdene, så der ikke er noget i klemme, siger Nikolaj Nyholm.